Moenie oordeel nie - www.bybelkennis.co.za
by Coen Slabber · Published 21/05/2016 · Updated 11/04/2016
"The theologian who labours without joy is not a theologian at all. Sulky faces, morose thoughts and boring ways of speaking are intolerable in this field." Karl Barth
Moenie oordeel nie, sodat oor julle nie geoordeel word nie Matteus 7:1)
Craig Groeschel is besig met 'n reeks wat handel oor Bybelverse wat dikwel verkeerd geïnterpreteer word.
Nie-Christene haal dikwels hierdie vers aan om te sê dat Christene veroordelend is, terwyl die Bybel duidelik sê dat hulle nie mag oordeel nie. Is dit die korrekte interpretasie van hierdie vers? Hierdie vers is meer ingewikkeld as hierdie oppervlakkige siening. Dit is belangrik dat ons duidelikheid oor hierdie vers kry, want dit is een van die belangrikste redes waarom mense die kerk verlaat – Christene is altyd besig om ander te oordeel.
Om hierdie vers reg te verstaan, moet ons na die konteks van die vers en na ander verse oor hierdie onderwerp kyk. Hierdie vers sê nie dat Christene glad nie mag oordeel nie, maar lê spesiale riglyne neer vir wanneer ons moet oordeel. As ons hierdie riglyne volg, kan ons sondaars na die waarheid teruglei.
Moenie oppervlakkig oordeel nie
Moenie van 'n afstand oordeel nie; moenie oordeel as jy net beperkte inligting het nie.
Moenie vals oordeel nie
Christene het die reg om sonde in 'n medegelowige uit te wys, maar voordat hulle dit doen, moet hulle eers na binne kyk. Het ons nie hier met 'n weerspiëling van 'n sonde in ons eie lewe te doen nie? Christene is baie geneig om ander aan te kla en hulleself te verskoon. Die plek waar jy die swaarste oordeel, openbaar dikwels jou grootste swakheid.
Moenie Christene aan dieselfde standaard as nie-Christene hou nie
Christene word geroep om aan ongelowiges God se liefde te wys. Laat God toe om hulle harte te verander.
Probeer altyd om gelowiges wat geval het, te herstel.
Hoe kry ons dit reg? Deur 'n balans tussen genade en die waarheid. Dit is baie belangrik, want elke Christen sal op een of ander stadium hulp en rigting met sy geloof nodig hê. As iemand geval het, skop ons hom nie. Hoekom nie? Ons sondig ook. Ons moet hom liefhê.
Ons preek dikwels vir ongelowiges met te veel waarheid en te min genade of met te veel genade en te min waarheid. Beide het negatiewe gevolge. Waar daar net waarheid sonder genade is, lei dit tot opstand en dit dryf mense weg. As daar net genade sonder waarheid is, gee ons aan mense die toestemming om hulle te gedra net soos hulle wil.
Ons moet bid dat die Here ons sal bystaan as ons probeer om iemand na die geloof terug te lei sonder om hulle verder weg van sy boodskap te druk.